Η απόφαση ανακηρύσσει το έτος 2022 "ως ευρωπαϊκό έτος Νεολαίας", το οποίο ανακοινώθηκε για πρώτη φορά στις 15 Σεπτεμβρίου 2021 και το οποίο αποσκοπεί στην ενδυνάμωση, τη στήριξη και τη συνεργασία με τη νεολαία, συμπεριλαμβανομένων των νέων με λιγότερες ευκαιρίες, μετά την έξαρση της νόσου COVID-19, καθώς και στην πρόκληση μιας διαδικασίας αναστοχασμού σχετικά με το μέλλον της νεολαίας και την ενεργό συμμετοχή της στην οικοδόμηση της Ευρώπης. Η στρατηγική της Ευρωπαϊκής Ένωσης για τη νεολαία 2019–2027 αναγνωρίζει ότι οι νέοι είναι οι αρχιτέκτονες της ζωής τους, ότι συνεισφέρουν στην αλλαγή της κοινωνίας προς θετική κατεύθυνση και ότι εμπλουτίζουν τις φιλοδοξίες της Ευρωπαϊκής Ένωσης (ΕΕ). Επιπλέον, αναγνωρίζει ότι η πολιτική για τη νεολαία μπορεί να συμβάλει στη δημιουργία ενός χώρου στον οποίο οι νέοι θα είναι σε θέση να αξιοποιούν τις ευκαιρίες και να ενστερνιστούν τις αξίες της ΕΕ. Η Ευρώπη έχει ανάγκη το όραμα, την προσήλωση και τη συμμετοχή όλων των νέων για να οικοδομήσει ένα καλύτερο μέλλον. Παράλληλα, χρειάζεται να εξασφαλίσει στους νέους ευκαιρίες για το μέλλον, ένα μέλλον που πρέπει να είναι πιο πράσινο, πιο ψηφιακό και πιο συμπεριληπτικό. Στόχοι Με την ανακήρυξη του ευρωπαϊκού έτους Νεολαίας 2022, η ΕΕ επιδιώκει να δημιουργήσει εκ νέου θετικές προοπτικές για τους νέους, έπειτα από τις αρνητικές επιπτώσεις της πανδημίας της COVID-19, και παράλληλα να αναδείξει τους τρόπους με τους οποίους η πράσινη και η ψηφιακή μετάβαση και άλλες πολιτικές της ΕΕ προσφέρουν ευκαιρίες στους νέους. Σκοπεύει να το πετύχει αυτό με τους εξής τρόπους: αντλώντας έμπνευση από τις πράξεις, το όραμα και τους προβληματισμούς των νέων· ακούγοντας και λαμβάνοντας υπόψη τις ανάγκες και τις ανησυχίες τους· και στηρίζοντας τους στην ανάπτυξη απτών ευκαιριών για όλους. Αποσκοπεί στην ενδυνάμωση και την υποστήριξη των νέων ώστε να γίνουν ενεργοί και αφοσιωμένοι πολίτες, εμπνεόμενοι από το αίσθημα ότι ανήκουν στην Ευρώπη, και ιδίως των νέων: με λιγότερες ευκαιρίες· που προέρχονται από μη προνομιούχα και διαφορετικά περιβάλλοντα· που ανήκουν σε ευάλωτες και περιθωριοποιημένες ομάδες· ή που προέρχονται από αγροτικές, απομακρυσμένες, περιφερειακές και λιγότερο ανεπτυγμένες περιοχές και από απόκεντρες περιφέρειες. Επιδιώκει την προώθηση των υφιστάμενων και νέων ευκαιριών που παρέχονται στους νέους ως αποτέλεσμα της δημόσιας πολιτικής, προκειμένου να στηριχθεί η προσωπική, κοινωνική και επαγγελματική ανάπτυξη. Θέτει ως στόχο την ενσωμάτωση μιας οπτικής που ενστερνίζονται οι νέοι σε όλα τα επίπεδα της διαδικασίας λήψης αποφάσεων, σύμφωνα με τη στρατηγική της Ευρωπαϊκής Ένωσης για τη νεολαία 2019–2027. Προγράμματα και εκδηλώσεις Τα είδη των δραστηριοτήτων που έχουν προγραμματιστεί περιλαμβάνουν τα εξής. Συνέδρια, πολιτιστικές εκδηλώσεις και πολιτικές πρωτοβουλίες που απευθύνονται στους νέους για την προαγωγή ενός διαλόγου σχετικά με τις προκλήσεις που καλούνται να αντιμετωπίσουν, συμπεριλαμβανομένων εκείνων που επέφεραν οι δυσχερείς κοινωνικές καταστάσεις ή οι συνθήκες εργασίας, η ανεπαρκής πρόσβαση στην εκπαίδευση και την κατάρτιση και ο αντίκτυπος της πανδημίας της COVID-19. Προώθηση της συμμετοχής των νέων και χρήσης καινοτόμων εργαλείων, διαύλων και προγραμμάτων για τους νέους, ώστε να υπάρξει προσέγγιση των υπευθύνων χάραξης πολιτικής μέσα από τον εντοπισμό, τη συλλογή και την ανταλλαγή εμπειριών και ορθών πρακτικών. Άντληση ιδεών με χρήση συμμετοχικών μεθόδων, για την από κοινού διαμόρφωση και υλοποίηση του έτους Νεολαίας 2022. Εκστρατείες ενημέρωσης, εκπαίδευσης και ευαισθητοποίησης για τη μεταλαμπάδευση αξιών όπως ο σεβασμός, η ισότητα, η δικαιοσύνη, η αλληλεγγύη, ο εθελοντισμός, το αίσθημα του "ανήκειν" και η ασφάλεια, καθώς και το αίσθημα ότι εισακούονται και αντιμετωπίζονται με σεβασμό. Δημιουργία των μέσων για τη μετατροπή των προκλήσεων σε ευκαιρίες και των ιδεών σε δράσεις σ’ ένα πνεύμα επιχειρηματικότητας, με ταυτόχρονη προώθηση της δημιουργικότητας, του συνανήκειν και της συνεργασίας. Διενέργεια έρευνας και συγκέντρωση δεδομένων σχετικά με την κατάσταση των νέων στην ΕΕ, με ιδιαίτερη έμφαση στις επιπτώσεις της πανδημίας της COVID-19. Προώθηση προγραμμάτων, χρηματοδοτικών ευκαιριών, έργων, δράσεων και δικτύων που αφορούν τους νέους, εκτός των άλλων στα μέσα κοινωνικής δικτύωσης και στις κοινότητες του διαδικτύου. Παρακολούθηση και αξιολόγηση Έως τα τέλη του 2023, η Ευρωπαϊκή Επιτροπή θα υποβάλει έκθεση που θα περιλαμβάνει γενική αξιολόγηση της εφαρμογής και των αποτελεσμάτων του έτους, καθώς και ιδέες για νέες δραστηριότητες, αποβλέποντας στη δημιουργία μιας μακροχρόνιας κληρονομιάς για το ευρωπαϊκό έτος.